***** ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Φεβρουαρίου 1986 περί εγκρίσεως πράξεων επισιτιστικής βοήθειας που πραγματοποιούνται από οργανισμούς με φιλανθρωπικό σκοπό και οι οποίες εξαιρούνται από την εφαρμογή νομισματικών εξισωτικών ποσών (Το κείμενο στην αγγλική γλώσσα είναι το μόνο αυθεντικό) (86/77/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (1), και ιδίως το άρθρο 12, Εκτιμώντας: ότι ο κανονισμός (ΕΟΚ) αριθ. 3154/85 της Επιτροπής (2), θέσπισε τις λεπτομέρειες διοικητικής εφαρμογής των νομισματικών εξισωτικών ποσών που καθορίζονται από τον κανονισμό (ΕΟΚ) αριθ. 1677/85· ότι οι εξαγωγές προς τις τρίτες χώρες που πραγματοποιούνται στο πλαίσιο των ενεργειών επισιτιστικής βοήθειας, οι οποίες αναφέρονται στο άρθρο 21 παράγραφος 2 του κανονισμού (ΕΟΚ) αριθ. 3154/85, πρέπει να απαλλάσσονται από την εφαρμογή των νομισματικών εξισωτικών ποσών όταν οι εν λόγω εξαγωγές πραγματοποιούνται από οργανισμούς ανθρωπιστικού σκοπού και εγκρίνονται σύμφωνα με κοινοτική διαδικασία· ότι με την απόφαση 81/983/ΕΟΚ της Επιτροπής (3), όπως τροποποιήθηκε από την απόφαση 83/289/ΕΟΚ (4), εγκρίθηκε αριθμός οργανισμών ανθρωπιστικού σκοπού· ότι και άλλοι οργανισμοί είναι δυνατόν να θεωρηθούν σαν οργανισμοί με ανθρωπιστικό σκοπό βάσει έγκρισής τους σύμφωνα με τις εθνικές νομοθετικές διατάξεις στον εν λόγω τομέα· ότι στις 11 Ιουνίου 1985 το Συμβούλιο ενέκρινε ενιαίο καθεστώς αγρονομισματικών διατάξεων· ότι στις 21 Νοεμβρίου 1985 η Επιτροπή δημοσίευσε ενοποιημένη μορφή του κανονισμού που καθορίζει λεπτομερείς διατάξεις διοικητικής εφαρμογής των νομισματικών εξισωτικών ποσών· ότι πρέπει, στην κατάλληλη στιγμή, να γίνει η ενημέρωση και δημοσίευση των καταλόγων των ανθρωπιστικού χαρακτήρα οργανισμών που περιλαμβάνονται στο παράρτημα της απόφασης 81/983/ΕΟΚ· ότι τα μέτρα που προβλέπονται στην παρούσα απόφαση είναι σύμφωνα με τις γνώμες όλων των σχετικών επιτροπών διαχείρισης, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Οι ενέργειες επισιτιστικής βοήθειας, που πραγματοποιούνται από τους οργανισμούς που αναφέρονται στο παράρτημα, εγκρίνονται κατά την έννοια του άρθρου 21 παράγραφος 2 του κανονισμού (ΕΟΚ) αριθ. 3154/85 από τις 23 Δεκεμβρίου 1985. 2. Το Ηνωμένο Βασίλειο καθορίζει τους όρους που πρέπει να τηρηθούν από τους οργανισμούς που αναφέρονται στην παράγραφο 1 ώστε αυτοί να τύχουν της εφαρμογής των διατάξεων του άρθρου 21 παράγραφος 2 του κανονισμού (ΕΟΚ) αριθ. 3154/85. Άρθρο 2 Το Ηνωμένο Βασίλειο ενημερώνει την Επιτροπή: - την 1η Φεβρουαρίου κάθε έτους, για τις ποσότητες που έχουν εξαχθεί στο πλαίσιο χορηγήσεως επισιτιστικής βοήθειας από τους οργανισμούς που αναφέρονται στο άρθρο 1, - αμέσως, για κάθε αλλαγή που επέρχεται στις δραστηριότητες των οργανισμών αυτών. Άρθρο 3 Η απόφαση 81/983/ΕΟΚ καταργείται. Άρθρο 4 Η παρούσα απόφαση απευθύνεται στο Ηνωμένο Βασίλειο. Βρυξέλλες, 21 Φεβρουαρίου 1986.

[Source: multi_eurlex | Tokens: 2758]